b'\n_START_ARTICLE_\nYuki Ota\n_START_SECTION_\nCarier\xc4\x83\n_START_PARAGRAPH_\nS-a apucat de scrima la sfatul tat\xc4\x83lui s\xc4\x83u, care era un admirator al lui Zorro \xc8\x99i un scrimer amator entuziast. A urcat pe podium pentru prima dat\xc4\x83 \xc3\xaen Cupa Mondial\xc4\x83 la Teheran \xc3\xaen 2004. A luat parte la Jocurile Olimpice de var\xc4\x83 din 2004 de la Atena, dar a fost \xc3\xaenvins \xc3\xaen primul tur de rusul Renal Ganeev. Dezam\xc4\x83git \xc8\x99i descurajat, a fost dep\xc4\x83\xc8\x99it \xc3\xaen clasamentul mondial de marele s\xc4\x83u prieten \xc8\x99i rival, Kenta Chida, \xc8\x99i a fost aproape s\xc4\x83-\xc8\x99i \xc3\xaencheie cariera._NEWLINE_\xc3\x8en anul 2006 \xc8\x99i-a reluat preg\xc4\x83tire cu Oleh Ma\xc8\x9beiciuk, antrenorul principal echipei Japoniei. A c\xc3\xa2\xc8\x99tigat medalia de aur la Jocurile Asiatice din 2006 de la Doha \xc8\x99i la Campionatul Asiatic din 2008 de la Bangkok. La Jocurile Olimpice de var\xc4\x83 din 2008 de la Beijing, a ajuns \xc3\xaen sferturile de final\xc4\x83, unde a trecut de neam\xc8\x9bul Peter Joppich, apoi de italianul Salvatore Sanzo. A fost \xc3\xaenvins \xc3\xaen finala de un alt neam\xc8\x9b, Benjamin Kleibrink, \xc8\x99i s-a mul\xc8\x9bumit cu argintul, prima medalie olimpic\xc4\x83 din istoria scrimei japoneze. A fost recrutat de clubul francez ASPTT Aix-en-Provence, al\xc4\x83tur\xc3\xa2ndu-i-se de Erwann Le P\xc3\xa9choux \xc8\x99i Marcel Marcilloux. \xc3\x8en sezonul 2008-2009 a urcat pe locul 1 \xc3\xaen clasamentul mondial dup\xc4\x83 ce a cucerit medalia de argint la Cupa Mondial\xc4\x83 de la Moscova._NEWLINE_La Jocurile Olimpice de la Londra s-a oprit \xc3\xaen turul doi al probei individuale cu italianul Andrea Cassar\xc3\xa0. La proba pe echipe, Japonia a trecut de China, apoi a \xc3\xaenvins Germania la limita \xc3\xaen semifinale, dar nu a putut \xc3\xaenvinge Italia \xc3\xaen final\xc4\x83 \xc8\x99i a cucerit argintul._NEWLINE_La Jocurile Olimpice de la Rio de Janeiro a fost eliminat \xc3\xaen turul \xc3\xaent\xc3\xa2i de brazilianul Guilherme Toldo.\n_START_SECTION_\nVia\xc8\x9b\xc4\x83 personal\xc4\x83\n_START_PARAGRAPH_\nYuki Ota a absolvit Universitatea Doshisha din Kyoto. A fost ambasador al candidaturii ora\xc8\x99ului Tokyo pentru organizarea Jocurilor Olimpice din 2020. Este pre\xc8\x99edintele Comisiei Atle\xc8\x9bilor Federa\xc8\x9biei Interna\xc8\x9bionale de Scrim\xc4\x83.'